A BIZOTTSÁG HATÁROZATA
(2007. április 23.)
a fogyasztók biztonsága, a közegészségügy és a környezet területén tudományos bizottságok létrehozásáról szóló 2004/210/EK határozat módosításáról
(EGT vonatkozású szöveg)
(2007/263/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre és különösen annak 152. és 153. cikkére,
mivel:
(1)
A 2004/210/EK bizottsági határozat (1) előírja a fogyasztási cikkek tudományos bizottságának (FCTB), az egészségügyi és környezeti kockázatok tudományos bizottságának (EKKTB), valamint az új és újonnan azonosított egészségügyi kockázatok tudományos bizottságának (ÚÚAKTB) - azaz a tudományos bizottságoknak - a létrehozását. A tudományos bizottságok tagjait a Bizottság nevezi ki.
(2)
E határozat 7. cikkének (1) bekezdése alapján a tudományos bizottságok tagjainak megbízatása három évre szól, és a jelenlegi tagok megbízatása 2007. július 24-én jár le.
(3)
A következő két évben olyan fejlesztések várhatók, amelyek jelentősen befolyásolni fogják a Bizottság kockázatelemzésre vonatkozó tudományos vélemények iránti igényét, valamint a tudományos bizottságok szerkezetét és hatáskörét. Különösen a vegyi anyagok regisztrálását, értékelését, engedélyezését és korlátozását (REACH) az 1907/2006/EK európai parlamenti és tanácsi rendelet (2) szerint végrehajtó Vegyi Anyagokkal Foglalkozó Európai Ügynökség 2008-as létrehozása teszi majd szükségessé az egészségügyi és környezeti kockázatok tudományos bizottsága feladatainak újbóli meghatározását.
(4)
A tudományos bizottságok leendő feladatainak jobb felmérése és a jövő igényeihez jobban igazodó bizottsági szerkezet és összetétel kialakítására való felkészülés érdekében - a Vegyi Anyagokkal Foglalkozó Európai Ügynökség létrehozásáig a szükséges tudományos tanácsadás biztosítása mellett - kivételes körülmények között indokolt engedélyezni a tudományos bizottságok tagjai megbízatásának meghosszabbítását legfeljebb 18 hónapos időtartamra.
(5)
Ezenkívül amennyiben a tartaléklistán szereplők nem rendelkeznek a szükséges szakértelemmel, érdeklődésnyilvánítási felhívás közzétételét követően indokolt lehetőséget biztosítani új tudományos bizottsági tagok kinevezésére.
(6)
A működési tapasztalatokra tekintettel és az azonnali igények kielégítése érdekében sürgősen növelni kell az új és újonnan azonosított egészségügyi kockázatok tudományos bizottsága tagjainak számát.
(7)
A 2004/210/EK határozatot ezért ennek megfelelően módosítani kell,
A KÖVETKEZŐKÉPPEN HATÁROZOTT:
Egyetlen cikk
A 2004/210/EK határozat a következőképpen módosul:
1.
A 3. cikk (2) bekezdése első mondatának helyébe a következő szöveg lép:
„Az ÚÚAKTB legfeljebb 17 tagból áll.”
2.
A 7. cikk helyébe a következő szöveg lép:
„7. cikk
A megbízatás időtartama
(1) A tudományos bizottságok tagjait hároméves időtartamra nevezik ki, és három egymást követő kinevezési időszaknál tovább nem maradhatnak hivatalban. A szakértelem folyamatos biztosítása érdekében a Bizottság kivételes körülmények között meghosszabbíthatja a tudományos bizottságok tagjainak megbízatását legfeljebb 18 hónappal.
A tagok addig maradnak hivatalukban, amíg a helyükbe lépő tagokat kinevezik, vagy megbízatásukat meghosszabbítják.
Azok a tagok, akik egy tudományos bizottságban három egymást követő kinevezési időszakot letöltöttek, más tudományos bizottságba megválaszthatók tagnak.
(2) Ha megállapítást nyer, hogy egy tag nem vesz részt a tudományos bizottság munkájában, vagy le akar mondani tisztségéről, a Bizottság megszüntetheti ennek a tagnak a tagságát, és a 4. cikkben említett tartaléklistából vagy indokolt esetben érdeklődésnyilvánítási felhívás közzétételét követően kinevezhet mást a helyére.”
Kelt Brüsszelben, 2007. április 23-án.